KIRJALLINEN KYSYMYS P-0900/01 esittäjä(t): Dirk Sterckx (ELDR) komissiolle. Tilanne Deutsche Postista tehdyn valituksen suhteen.



Virallinen lehti nro 318 E , 13/11/2001 s. 0148 - 0149



KIRJALLINEN KYSYMYS P-0900/01 esittäjä(t): Dirk Sterckx (ELDR) komissiolle (19. maaliskuuta 2001) Aihe: Tilanne Deutsche Postista tehdyn valituksen suhteen Vuonna 1994 tehdyn valituksen johdosta Euroopan komission aloitti 20. heinäkuuta 1999 tutkimuksen Deutsche Postin toimista ja erityisesti siitä, tukeeko Deutsche Post kaupallisia toimiaan kirjepostimonopolista saamillaan tuloilla. Komissio tutkii lisäksi, käyttääkö Deutsche Post monopolituloja yritysostojen rahoittamiseen. Marraskuun 9. päivänä 2000 pidettiin kuulemistilaisuus, jossa kaikki asiaa koskeva tieto oli jo komission hallussa. Mikä estää komissiota tekemästä päätöksen tässä asiassa, jota koskeva menettely aloitettiin lähes 20 kuukautta sitten? Onko komissio ottanut huomioon, että Deutsche Post on kyseisen valituksen tekemisen jälkeen ostanut lisää yrityksiä ja että myös muut postitoimijat seuraavat tätä esimerkkiä sillä seurauksella, että sillä hetkellä, kun postitoiminta pitäisi vapauttaa täysin, ei enää ole olemassa markkinoita, jotka vapauttaa? Mario Montin komission puolesta antama vastaus (21. toukokuuta 2001) Kuten arvoisa parlamentin jäsen toteaa, komissio päätti 20. heinäkuuta 1999 aloittaa Deutsche Post AG:tä koskevan muodollisen valtiontukimenettelyn EY:n perustamissopimuksen 88 artiklan 2 kohdan nojalla (ent. 93 artikla)(1). Menettely koskee kaikkia väitettyjä valtiontukia Deutsche Post AG:lle, toisin sanoen monopolin alaisista kirjepostipalveluista saatujen tulojen käyttämistä tappioiden kattamiseen pakettipalvelujen alalla, tällaisten tulojen käyttämistä yrityskauppoihin, yrityskauppojen rahoittamista kiinteistöjen myynnillä, valtiontakausta lainoille ja sitä, että valtio kattoi eläkevelvoitteet. Koska valtiontukea koskeva tutkimus on vielä kesken, sen mahdollisesta tuloksesta ei voida antaa tietoja. Komissio täyttää tietenkin EY:n perustamissopimuksen kilpailusääntöjen mukaisen velvoitteensa, eli takaa terveen kilpailun tasavertaisilla toimintaedellytyksillä tällä tärkeällä talouden alalla vaarantamatta kuitenkaan samalla yleispostipalvelujen tarjontaa. Deutsche Post AG:n yrityskaupat puolestaan kuuluvat yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(2) soveltamisalaan. Tutkiessaan näitä yrityskauppoja ja tehdessään niistä päätöksen komissio toimii kuten aina soveltaessaan sulautuma-asetusta yrityskauppoihin. On myös syytä huomata, että mainittu suullinen kuulemistilaisuus liittyi Deutsche Post AG:tä koskevaan menettelyyn, jossa tutkitaan kilpailusääntöjen rikkomista. Tämä menettely ei liity valtiontukimenettelyyn. Komissio on saanut päätökseen kilpailusääntöjen rikkomista koskevan menettelyn ja tehnyt asiasta päätöksen, jonka mukaan kyseinen saksalainen postitoiminnan harjoittaja on käyttänyt väärin määräävää markkina-asemaansa myöntämällä uskollisuusalennuksia ja harjoittamalla saalistushinnoittelua yrityksille tarjottavien pakettipalvelujen markkinoilla. (1) EYVL C 306, 23.10.1999. (2) EYVL L 395, 30.12.1989, julkaistu uudelleen EYVL L 257, 21.9.1990.